Might & Magic VI: The Mandate of Heaven

Karaktergenerálás, karakterosztályok

Mint minden valamire való szerepjáték, ez is a karaktergenerálással kezdődik. Erre feltétlenül érdemes rászánnod az időt, semmiképpen sem ajánlom a quick start opciót! Még emlékszem rá, amikor a Mocsy és a Pellus órákon keresztül generálta Wizardry karaktereit… Nem véletlenül. A The Mandate of Heaven sem az a játék, amit két nap alatt végig lehet játszani, az ember észrevétlenül beleszeret hőseibe, és igenis akkor fogja a legharmonikusabban kontrollálni csapatát, ha saját igényei szerint alakítja ki azt.
Igyekszem mindent leírni, de nem árt, ha tudjátok, hogy bármire is klikkeltek a jobb gombbal (alaptulajdonság, skill, stb.), minden lényeges információt megkaptok. Ami pluszt ehhez hozzá tudok tenni, az a tapasztalat.

Hat karakterosztály közül választhatsz.
Knight. A legerősebb fizikumú karakter, hp-je a legmagasabb mind közül, viszont semmiféle mágia használatára nem képes, varázslatot nem tud megtanulni. Tipikus brutális harcos karakter, olyan Conan típus. Bármilyen fegyvert és páncélt használhat. Magasabb szinten Cavalier, majd Champion státuszt kaphat.
Paladin. Az egyik legkedveltebb karakterosztály, mely szintén nem kötött sem fegyver, sem páncélhasználat szempontjából, sőt varázsolni is képes. A test, a lélek és az elme mágiáját tanulhatja meg. Ha kiérdemli Crusader, majd Hero válhat belőle.
Archer. Ez a karakter furcsa egyvelege a knight és a sorcerer típusnak. Fegyver korlátai nincsenek, jóllehet igazi erőssége az íj. Pajzsot és plate-t nem használhat, ám ezt ellensúlyozandó teljes jogú használója az elementális mágiának. Ennek okán Battle illetve Warrior Mage státuszig emelkedhet.
Druid. Ez is egy kettős karakterosztály, mely a cleric és a sorcerer ötvözete. A Fény és a Sötét mágia kivételével a teljes palettát megtanulhatja. Fegyvere nem lehet csak bot, tőr és íj, páncélzata pedig bőrvért és pajzs. Great, majd Arch Druid fokozatot nyerhet el.
Cleric. Közepesen jó harcos, ám övé a gyógyítás tudománya. A test, a lélek és az elme varázslatai felett, képes a fény és a sötét mágia elsajátítására is. Szerepe inkább óvó és védelmező, mint támadó, ennek megfelelően nem használhat vágó fegyvert és plate-et. Priest, majd High Priest rangot szerezhet. 
Sorcerer. A legnépszerűbb karakterosztály. Az elementális mágia mestereivé válhatnak ezek a fizikálisan gyenge, ám pszichésen hatalmas lehetőségeket birtokló emberek. Nem sok fegyvert használhatnak (tőröket, botokat), de nincs is rá szükségük, hiszen ők maguk a fegyverek! Páncélzatuk csupán bőrvért lehet, de a kezdeti nehézségek után, magasabb szinten már ennek sem érzik hiányát. Természetesen a fény és a sötétség varázslatait is meg tudják tanulni. Wizard és Archmage fokozatra fejleszthetőek. Szerintem ez az egyetlen nélkülözhetetlen karakterosztály.

A karaktereid tulajdonságainak pontértékeihez összesen ötven bonusz pontot kapsz, amit eloszthatsz. Mielőtt ezt megtennéd, fontold meg! Az erő (might) a sebzés nagyságát befolyásolja, az értelem (intellect) a varázslatpontokat határozza meg (sorcerer, druid, archer). Ugyanezt teszi a személyes varázs (personailty) is a paladin, cleric és druid karaktereknek. Az állóképesség (endurance) mindenkinek fontos, hiszen ez határozza meg az életerő (továbbiakban HP) értékét. A pontosság (accuracy), azaz a kéz és szemkoordináció magas értéke biztosabb találatot eredményez. A gyorsaság (speed) sokat számít, mert növeli a védettségi szint értékét (továbbiakban AC) és nagyobb esélyt jelent arra, hogy a karakter megússza a sebzéseket, sőt gyorsabban tudjon visszavágni (akár többször is egy körben). A szerencse (luck) leginkább a csapdák megúszásának arányát befolyásolja, de erre ne költsetek pontokat (ld. tippek).

Skillek

A skill szó tulajdonképpen jártasságot jelent. Ezeknek az elsajátításával és fejlesztésével karaktered speciális képességekre tehet szert, melyekre nagy szüksége lesz. Amikor felveszel egy skillt, a jártasságod értéke mindössze 1 lesz. Ezt a szintlépések során kapott skill pontokkal növelheted. A következő szinthez mindig annyi pont kell, ahányas lesz a skill. (Tehát ha az ötödik szintről a hatodikra akarod felvinni, akkor hat pont kell.) Ezért jó tudni, főleg az elején, hova mennyit… Amikor valamit négyes szinten tudsz, akkor felviheted a jártasságodat expert fokozatra, ami különböző bonuszokhoz juttat. Az expert illetve master fokozat eléréséhez meg kell majd találnod a megfelelő tanítót és természetesen néhány speciális feltétel is felmerülhet.
A fegyverek használatának képessége a karakterosztály függvénye. Összesen kilenc típus van: sword, axe, mace, bow, dagger, staff, spear, és ancient weapon. Minden fegyver használata expert illetve master szinten bónuszokhoz juttat. Az első és legfontosabb az íjhasználat képességének elsajátítása és legalább expert szintre emelése. Megjegyzem, hogy a kardforgató mesterek két karddal is apríthatják a szörnyeket, úgyhogy lehet ez a következő célkitűzés. Zárójelben mondom, hogy a mester szint megszerzése után is van értelme a pontok növelésének, hiszen a fegyverek által okozott sebzés a skill értékének függvénye is!
A védekezéshez kapcsolódó képességek: shield, leather, chain, plate. A páncélok használatának magasabb szintre emelése csökkenti, illetve megszünteti a karakter sebességét érintő hátrányokat. A pajzs használata egyszerűen a skill pontokkal növeli az AC-t, expert szinten kétszerezve, master szinten pedig háromszorozva.
A mágia részletezését majd később, most csak felsorolom. A felvehető kilenc skill: earth, water, air, fire, body, spirit, mind, dark és light magic. Ez utóbbi két típus varázslatai meglehetősen drágák (aranyban és manában is), de nem is lesz lehetőséged megtanulni őket, csak úgy középtájon.
Az egyéb kategóriában rengeteg hasznos képességet tanulhatnak karaktereid. Az első és legfontosabb a learning. Ezt minden karakterrel sajátítsd el, és fejleszd szorgalmasan, ugyanis ez a skill százalékosan növeli a kalandok során szerzett tapasztalati pontok (xp) számát. Szintén mindenkinek, pontosabban minden varázstudónak szüksége lesz a meditation-re. Ezzel a felhasználható spell pontok mennyiségét lehet növelni, ami sosem elég, tehát fontos. Ha a mentális vonalnak van erősítője, akkor biztos lehetsz benne, hogy a fizikálisnak is van. Ez pedig a body building skill. Hatása a HP-t érinti pozitívan, ami senkinek sem árt, harcosoknak pedig egyenesen kötelező. Hasznos a kereskedelemben való jártasság (merchant) megszerzése is, akár mindenkinek, de legalább egy embernek mester szinten! Ezzel ugyanis jelentősen csökkennek azok az összegek, melyeket rajtad kaszálnának a kereskedők, kovácsok, hajóskapitányok, istállómesterek, kocsmárosok, sőt edzők. Az azonosításban (identify) való jártasságot elég, ha egy karakterrel viszed mester szintre, de amíg nem szánsz erre pontokat, addig a megfelelő boltokban lesz rá lehetőséged, hogy jó pénzért megtudd, mit is találtál. A javítás (repair) tudománya szintén hasonlóan működik, eleinte pénzért is megoldható, de gazdaságosabb, ha az egyik karakter kis ezermester. Annál is inkább, mert a labirintus szívében, nem mondhatod a szörnyeknek, hogy “Bocsesz, rögtön jövök, csak tönkrement a kardom.” Van két olyan jártasság, amit mindenképpen egy emberrel érdemes elsajátítani, ez a disarm trap és a perception (bár ez utóbbi mindenkinek jól jöhet). A csapda eltávolításra leginkább a ládák kinyitásánál lesz szükség, de néhány ajtó és rejtekhely is veszélyt rejthet. Az érzékenység (perception) pedig részben a csapdák, rejtett kincsek felfedezését segíti, részben pedig az előbbiek által okozott sérülések megúszásának esélyét növeli. A végére hagytam a diplomáciai érzék fejlesztését, mert ennek nem sok hasznát láttam. Elvileg egyrészt az emberek megvesztegetésének hatékonyságát növelné, de ezt nem igazán alkalmaztam. Másrészt kedvezően befolyásolná a karakter cselekedeteinek kihatását a hírnévre, ami elég furi, hiszen ez partyra vonatkozó adat, ráadásul van amikor rossz hírre van szükséged… Nálam a paladinom a diplomácia mestere, de sok hasznát még nem vettem ennek a tudásának.
Remélem mondanom sem kell, hogy a megfelelő cselekvésekkel (csapdaeltávolítás, kereskedés, azonosítás) az a karakter tud élni, amelyik ért hozzá, tehát alkalmazásukkor ő legyen az aktív (mondjuk a boltokban pl. a profi kereskedőnél legyen a cucc és ő is vásároljon)!

Alapozó

Gondolom, lesznek néhányan, akik még életükben nem játszottak RPG-vel és most vállalkoznak először. Elsősorban nekik szól ez a rész, mert most leírom mit, hol, merre és hogyan. Többiek nyugodtan lépjenek tovább.
A legtöbbet látható képernyő oroszlán részét maga a játéktér foglalja el. Ez alatt látod a karaktereid képét és az esetlegesen rájuk ható varázslatokat. A zöld oszlop a életerőt, a kék pedig a varázslatpontokat jelzi. A jobb felső sarokban van a térkép, alatta pedig az esetlegesen veled tartó NPC-k (lásd később) képe. Az alattuk lévő sávban az aktív varázslatok szimbólumai jelenhetnek meg (pl. mérgezés elleni védettség). A négy, gerincén különböző szimbólumokat felvonultató könyv pedig a következőket takarja. 1. Kard. Itt olvashatod el, milyen küldetések teljesítése vár a csapatra. Általában itt van ki adta a küldetést és mikor, az már ritkábban, hogy hol lehet ezt megoldani. 2. Levél. Ez tulajdonképpen jegyzetfüzet. A bejegyzések automatikusak és külön fejezetben olvashatod a varázsitalok receptjeit, a kutak és források hatását, az obeliszkeken talált hiányos feliratokat, a látnok tanácsait és az egyéb hasznos tudnivalókat. 3. Földgömb. Az aktuális térkép. 4. Szeksztáns. Ez a naptár, benne a pontos idő (óra, perc, nap, hónap, év), és a jelenlegi pozíciód.
A könyvek alatt egy alma szimbolizálja a rendelkezésedre álló élelmiszer mennyiségét, tőle jobbra pedig az aranyaid száma látható. A bal alsó sarokban újabb négy ikon. A csillag segítségével használhatod az aktív karakter varázslatait (ld. később). A sátor a pihenés lehetőségét rejti. Erről kicsit bővebben. A virtuális karaktereknek is szükségük van arra, hogy minden nap pihenjenek, aludjanak. Ha erre nincs alkalmuk, fáradtak lesznek és ilyenkor elég ügyetlenek a harcban. Ugyanitt van lehetőséged arra is, hogy alvás és gyógyítás nélkül (nem fogy az élelem) várj 5 percet, egy órát, vagy akár virrassz hajnalig. A scroll ikonjánál un. gyors tájékoztatást kapsz a party tagjairól: szintjük, rangjuk, sebzésük, stb. A legfontosabb információ, ami miatt be kell nézned ide, a hírnév (reputation). Ettől függ ugyanis, hogy a kószáló emberek mennyire közlékenyek és akarnak-e csatlakozni hozzád, segítenek-e. Aztán lesz  olyan küldetés is, amikor ennek a szintje kulcsszerepet kap, nem is szólva a dark és a light mágia mesterfokozatra emeléséről. A hírnév lehet: notorious, bad, average, respectable, honorable, glorious, angelic és saintly. Ha a jó irányba akarsz haladni, akkor buzgón adakozz a templomokban, esetleg felvehetsz olyan NPC-t, aki növeli ezt az értéket. A negatív irányba sokkal könnyebb ”fejlődni”. Például ha a Baa templomokban gyógyíttatod magad, akkor biztosan rossz hírbe kerülsz. Szintén “hasznos”, ha nem adakozol, esetleg kiirthatsz egy várost is. Ennyi nagyjából elég is lesz, csak győzzed helyrehozni ezután emberi kapcsolataidat… A hírnév mellett az ismertség (fame) mellett találtok egy számot is, ez azt jelöli, hányan hallottak rólad. Következésképpen ez az érték nem csökken. Az utolsó ikon a játékállás mentését, töltését, és egyéb játékot érintő opciókat rejt.

Jöjjenek a karakterek! Dupla klikk és máris négy újabb képernyőt csodálhatsz. Az első a statisztikák, adatok helye. Az alaptulajdonságok értéke mellett itt találod a kort, a szintet, a tapasztalati pontokat (ha elég a következő szintlépéshez, zöld), a támadóértékeket, és a különböző ellenállások (tűz, méreg, stb.) mértékét. A skillek külön táblázatban szerepelnek. A szintlépéskor nyert pontokat is itt oszthatod el. A harmadik ablak az inventory, ahol a cuccok sorakoznak. Az ismeretlen tárgyakat (zöld) jobb klikkel azonosíthatod. Hasonlóan működik a sérült (piros) dolgok javítása is. A jobb oldali ablakban elhelyezkedő karakter pedig egyszerű klikkelgetős módszerrel öltöztethető. A nagyítóval kikérheted az ékszereket is (a limit egy medál, egy páncélkesztyű és hat gyűrű). Az utolsó ablakban tekintheted át elnyert díjaidat, kinevezéseidet, valamint hogy milyen céhekhez (guild) csatlakoztál.

Ennyi bőségesen elegendő, hogy elkezdj játszani. Nagyon fontos, hogy a real-time zajló játékban, ha megtámadnak, kapcsolj át körökre osztott játékmenetre (enter), különben gyors ütemben el fogsz halálozni. A csaták egyébként a szokásos menetrend szerint zajlanak. A karakterek és szörnyek tulajdonságaitól függően, adott sorrend szerint mindenki támadhat (A), varázsolhat (C vagy S), lőhet (S) és passzolhat (B). Menekülni csak a körökre osztott játék megszűntetése után lehet. Ilyenkor érdemes előbb irányba fordulni és a shift-et lenyomva tartva, fejvesztetten rohanni. A teleport varázslat ismeretével a helyzet már jóval egyszerűbb lesz, mindössze kell hagyni rá mágiapontot. Minden szörny elpusztításáért és a küldetések teljesítéséért is természetesen tapasztalati pont (XP) jár...

Enroth világa

Az első város, New Sorpigal lesz. Innen gyorsan eljuthatsz a következő helyszínekre: Castle Ironfist, Mist, Bootleg Bay, Free Haven. Majd meglátod, hirtelen annyi küldetést kapsz, hogy csak győzzed teljesíteni. Minden városban nézz be minden házba, beszélgess az emberekkel, találd meg a látszólag semmitmondó szavak mögött rejlő információkat (érdemes jegyzetelni). Általában mindenhol van bank, kovács (külön a védőfelszereléseknek és külön a fegyvereknek), templom, alkimista bolt és kocsma.

Utazás

A városok között utazás meglehetősen hosszadalmas dolog és gyalogosan számos veszélyt is rejthet. Ezt elkerülendő, mehetsz lóval vagy hajóval is. Az ”utazási irodák” élelmezésedről is gondoskodnak. Azonban ha mégis gyalog mész, indulás előtt vásárolj be a helyi kocsmában, különben elég ziláltan fogsz megérkezni. Ha még mindig nem tartod elég gyorsnak a haladásodat, szinte minden városban felvehetsz olyan NPC-ket, akik megrövidítik ezt az időt. Amikor már nincs rájuk szükséged, egyszerűen küldd el őket, mert aranyat azért nem érdemes rájuk áldozni. Ha már az NPC-knél tartunk, most mondanám el gyorsan, hogy rengeteg karakter közül lesz lehetőséged választani. Lesz köztük papnő, kereskedő, mágus, sőt egyszerű, unatkozó paraszt is. A legtöbben pénzért szegődnek melléd és a zsákmányból is több-kevesebb részt kérnek. Én nem vettem fel csak olyan karaktert, amelyik vagy jelentősen növelte a kísérete idején szerzett XP-t vagy a talált arany mennyiségét. Ezek a karakterek nem sérülnek, nem visznek semmit és kizárólag azt csinálják, amit ők akarnak. Az NPC ablakba kerülnek az elveszett gyerekek, megmentendő szüzek, és az elkóborolt herceg is…

Mágia

Minden fantasy játékban kiemelkedő szerepet élvez a mágia, nem véletlenül. Valljuk be, valahol ez az, ami a leginkább vonzz mindannyiunkat. Ráadásul a varázsló karakterek vitathatatlanul a legnélkülözhetetlenebbek. A Might & Magic VI-ban valósággal elhalmoz bennünket, hiszen kilenc típusban tizenegy-tizenegy varázslatot használhatnak karaktereink.
Maga a varázslás rendkívül egyszerű. Az aktív karakter használhatja a quick spell-nek memorizált varázslatát (S) vagy könyveit lapozgatva választhat más spellt is (C). Az hogy mikor mit érdemes alkalmazni, mindig a szituációtól függ, hiszen vannak gyógyító, védő és támadó varázslatok is. Nagyon röviden és lényegre törően leírom nektek itt az összes varázslatot, de az expert és master szint bónuszokat hely hiányában nem fogom tudni mindenhol részletezni. Zárójelben jelöltem a varázslat költségét is. (Részletesen lásd a kézikönyvben.)

A levegő (air) mágiája

Wizard Eye (1).  Rendkívül hasznos varázslat, melynek segítségével az automap-on láthatod a rejtett kincseket (kék), ellenfeleket (piros) és titkos dolgokat.
Static Charge (0-2).  Elektromos, 2-6 sebzést okozó csapást mér egy célpontra.
Protection from Electricity (3). Védelem az elektromos támadásoktól.
Sparks (4). Eléggé véletlenszerű irányba 3-7 elektromos gömböt lő szét. Zsúfolt teremben talán hatásos lehet. Sebzése 2 + a skill pontok száma. Elég gyenge.
Feather Fall (5). Pihekönnyű talajfogást biztosít, szóval lehet leugrani a hegyoldalakról és a repülés hatásának elmúltával sem fognak karaktereid péppé zúzódni. A levegő mágiájának szintje határozza meg, hogy mennyi ideig hat.
Shield (8). Felezi a távolról ható fegyverek (pl. nyilak) sebzését.
Lightning Bolt (10). Százszázalékosan sebző spell. Sebzésének értéke Sebzése 1-8 x skill pont.
Implosion (20). Egyetlen célpont körül ”megszünteti” a levegőt, ami elég káros az egészségre nézve. Sebzése 1x skill pont.
Fly (25). Repülés. Kizárólag a külvilágban használható. A levegő mágiájának szintje határozza meg, hogy mennyi ideig hat. A Page Up gombbal lehet felszállni és az insert-tel pedig landolni.
Starburst (30). Az egyik legjobb támadóvarázslat, de csak a felszínen használható. Ellenfeleid garantáltan úgy fogják érezni, hogy rájuk szakadt a csillagos ég… Sebzése 20 + skill pont. A szinttől függően 8-16 csillag ”hullását” idézheted elő.

A tűz (fire) varázslatai

Torch Light (1). Ez tulajdonképpen mágikus fáklyafény, mely növeli a látótávolságot a sötétben. A varázsló szintjétől függően változik az időtartama és a hatékonysága.
Flame Arrow (0-2). Tüzes nyilat repít a célzott ellenfélre. Sajnos csak 1-8-ig sebez, viszont egy mester szintű varázsló ingyen lövi. Más kérdés, hogy rég baj van, ha azon a szinten erre még szükség van.
Protection from Fire (3). A party minden tagjának tűzvédelmét erősíti a fire skill függvényében változó ideig és mértékben.
Fire Bolt (4). Egy célpontra használható, nagyon olcsó spell, mivel a sebzése 1-4 szorozva a varázsló tűz elementális tudásának pontjaival, igen méretes sebzést is tud okozni (például 16 skill pontnál akár 48-64-et is). A magasabb szintű mágusok ráadásul egyre gyorsabban is tudják használni.
Haste (5). Felgyorsítja a karaktereket egy időre (szintén a skill függvénye), azonban a party a turbózás hatásának eloszlásakor legyengül hat órára. Döntsd el, megéri-e.
Fireball (8). Varázsló tűzlabda nélkül, elképzelhetetlen. Erről a spellről mindig a jó öreg Fizban fog az eszembe jutni… Ebben a programban is elég méretes sebzést lehet okozni a fireball használatával, de mivel a gömb nem csak a célzott szörnyet, hanem környezetét is sebzi, nem túl jó közvetlen közelre alkalmazni, mert az ”oops” nem segít a megégett karaktereiden. A pusztító erejének értéke egyébként 1-6 x skill pont.
Ring of Fire (10).  A party köré vont tűzgyűrű az összes közelben lévő szörnyet (és polgárt!) sebzi, akár falon és ajtón át is. Az ereje 6+a fire skill pontjainak száma. A hatótávolság és a felhasználásának sebessége a varázstudó szintjétől függ.
Fire Blast (15).  A party tekintetével megegyező irányba 3-7 tűzlövedék indul a légtérbe, ha használod, ezért kell vele kicsit gyakorolni. A sebzés 4 + 1-3 x skill pont. Számolj, megéri-e!
Meteor Shower (20). Durva, nagy hatalmú varázslat, kizárólag a felszínen használható. Hatására izzó kövek hullanak az égből, ezért nem érdemes alatta bámészkodni. Alap szinten lassú és viszonylag kevés meteor hullik, ám egy mester varázsló tizenhat forró követ hullajt ellenfeleire, melyek sebzése 8 + skill pontok száma. Kiválóan kombinálható a repüléssel!
Inferno (25). Lángokkal árasztja el a látható szörnyek testét. Sebzése 12 + skill pontok száma, szóval egész méretes. A karaktereidet nem sebzi, és kizárólag a labirintusokban, azaz zárt helyen működik.
Incinerate (30). A leghatalmasabb erejű tűzvarázslat. Egy célpontra hoz igen méretes csapást, szétszaggatva testét, vagy legalább annak egy részét. Sebzése 15 + 1-15x skill pont, szóval durva, mert átlag száz-kétszázat sebezhet. Viszont elég költséges.

A víz (water) mágiája

Awaken (1). Felébreszti az alvó karaktereket álmukból. Mágikus álmoknál a skill szintjétől függ, hogy milyen régen elszenderedett partyt tud magához téríteni.
Cold Beam (0-2). Jeges, százszázalékos, de csak 2-6 pontos sebzés.
Protection from Cold (3). Jégvédelem. :)))
Poison Spray (4). Meglehetősen kis sebzést okoz ez a méregfelhő az előtted álló szörnyeknek, de mivel közülük elég kevésnek lesz poison ellenállása, talán megéri. (Sosem használtam.)
Water Walk (5). Vízen járás. Nagyon hasznos. A spell hatásának időtartama a skill szintjétől függ. Fontos, hogy minden huszadik vízen töltött percért spell pontot is veszítesz!
Ice Bolt (8). Biztosan sebző jégnyilat repít a gaz ellen szívébe, melynek sebzése 1-7 x skill pontok száma. A fireball mellett kezdetben ez a legjobban használható varázslat, mivel akinek tűzvédelme van, ritkán bírja a jeget.
Enchant Item (10). Normál tárgyakat lehet vele megbűvölni. A szinttől függően egyre erősebb mágiát pakolhatsz a gyűrűkbe, medálokba, fegyverekbe, stb. Ennek titkaira is csak a következő számban tudok kitérni.
Acid Burst (15). Savas támadás egyetlen célpontra. Százszázalékos találat, 9 + 1-9 x skill pont a sebzése. Nem rossz, csak drága.
Town Portal (20). Az egyik leghasznosabb víz mágia. Működése nagyban függ a water magic skill szintjétől. Ha normál, akkor csak a felszínen, ha expert, akkor már a labirintusokban is használható. Az utolsó városi forráshoz teleportál, aminek a közelében voltál. Mesterszinten viszont bármelyik általad választott (de előzőleg már legalább egyszer meglátogatott) városba.
Ice Blast (25). Jéggömböt küldhetsz vészterhes útjára ezzel a varázslattal. A fagyot hozó golyó a célban szétrobban, hét jeges szilánkot szórva az ellenfeleidre, melyek mindegyike 12 + 1-2 x skill pont sebzést okoz.
Lloyd's Beacon (30). Ezzel a varázslattal Te memorizálhatsz olyan helyeket (1-5), ahová bizonyos időn belül visszatérhetsz. Tehát ugyanez a spell alkalmas a hely memorizálására és a visszatérésre is. Vigyázat, a víz mágiájában való jártasságtól függő időlimit is van!

A föld (earth) mágiája

Stun (1).  Egyszerűen hátrébb löki a szörnyet.
Magic Arrow (0-2). Mágikus nyíl, mely 3-8 sebzést okoz.
Protection from Magic (3). Mágikus támadások elleni fokozott védelem.
Deadly Swarm (4). Dühödt méhraj támad a szörnyekre, mely nem sebez ugyan sokat (1-3 x skill pont), viszont biztosan talál.
Stone Skin (5). A skill szintjétől függően növeli az AC-t.
Blades (8). Pörgő, borotvaéles, mágikus pengét küld a célpontra. Ez aztán határozottan fizikai sebzés, szóval a mágia védelem mit sem segít az áldozaton. Sebzése 1-5 x skill pont.
Stone to Flesh (10). A kővé változtatott karaktereket változtatja vissza hús-vér emberekké. Minél régebben vált kővé a karakter, annál magasabb szintű föld mágia szükséges a ”feloldás”-hoz.
Rock Blast (15).  Kőbomba, melynek sebzése 1-8 x skill pont. Ha rossz helyen állsz, téged sem kímél.
Turn to Stone (20). Ideiglenesen kővé változtat egy lényt. A ”szobor” azonban nem sebezhető, igaz, nem is támad.
Death Blossom (25).  Halált hozó sziklát zúdíthatsz ezzel az ellenfél nyakába, de csak szabadtéren. Sebzése 20 + 1 x skill pont.
Mass Distortion (30). Megnöveli a célzott lény súlyát, aki ennek következtében saját HP-jének 25 %-át sebződi + 2% x skill pont.

A lélek (spirit) mágiája

Spirit Arrow (0-1). Negatív energiát lövell a célpont felé, aki 1-6-ot sebződik.
Bless (2). A megáldott karakter nagyobb eséllyel találja el a szörnyeket. Expert fokozattól az egész partyra hat.
Healing Touch (3). A szinttől függően 3-11 HP-t gyógyít.
Lucky Day (4). Ideiglenesen jelentősen növeli a luck értékét, mester fokozaton akár az összes karakternek.
Remove Curse (5). Ha idejében használod, helyrehozza a megátkozott karakterek lelki világát.
Guardian Angel (8). Őrangyalt idéz, aki visszahoz a halálból, ám ennek ára is van. Egyszerűbb játékállást menteni.
Heroism (10). A karakterek sebzését növeli meg.
Turn Undead (15). Az élőhalott szörnyeket megfutamodásra kényszeríti.
Raise Dead (20). Feltámaszthatod halott karaktereidet. De vigyázat, időben kell használnod, különben már csak a templomban segíthetnek rajta!
Shared Life (25). Felettébb hasznos spell, mely összegzi a karakterek életpontjait, majd egyenlően szétosztja azokat a karakterek között, megnövelve némi bónusszal, ami a skill szintjének függvénye.
Resurrection (30). Életre kelti a tökéletesen elpusztított karaktert, akinek a teste megsemmisült. Működése hasonló, mint a Raise Dead esetében.

Az elme (mind) mágiája

Meditation (1). Ideiglenesen megnöveli a választott karakter (party) intellect és personality értékét.
Remove Fear (2). Eloszlatja a félelmet. Időben használd!
Mind Blast (3). Mentális sebzés, melynek értéke 5 + 1-2 x skill pont.
Precision (4). A választott karakter (party) accuracy értékét növeli ideiglenesen.
Cure Paralysis (5). Megszünteti a paralízist, ha időben alkalmazod.
Charm (8).  Elbűvöli a rád támadó szörnyet, aki ideiglenesen felhagy agresszív szándékaival. De a ”csoda” varázsa azonnal szerte foszlik, ha megütöd Őt.
Mass Fear (10). A látótereden belül minden szörny rettegve menekülni kezd. Élőhalottakra nem hat és egyetlen sebzés már törli a hatást.
Feeblemind (15). A célzott lény korlátozott ideig nem képes varázslatot használni.
Cure Insanity (20). Gyógyítja a hülyeséget!!! No comment.
Psychic Shock (25). Brutális mentális sebzést okozó varázslat. Sebzése 12 + 1-12 x skill pont.
Telekinesis (30). Tárgyakat manipulálhatsz ezzel a varázslattal, anélkül, hogy fizikálisan megérintenéd azokat. Így megúszhatod az esetleges csapdák olykor halálos méretű sebzését is.

A test (body) mágiája

Cure Weakness (1). A legyengült karakter testét szedi ráncba.
First Aid (2). Elsősegély, mely nagyon olcsón gyógyít, de a skill szintjétól függően legfeljebb 5-10 HP-t.
Protection from Poison (3). Viszonylagos védelem a mérgezéstől.
Harm (4). Mágikus sebzés. Értéke 8 + 1-2 x skill pont.
Cure Wounds (5). Magasabb szintű gyógyító varázslat. Hatása 5 + 2 x skill pont HP növekedés.
Cure Poison (8). Méregtelenítés. Figyelj, ki ne csússz az időből!
Speed (10). Ideiglenesen növeli a választott karakter (party) speed értékét.
Cure Disease (15). Kiűzi a testből a kóros fertőzéseket.
Power (20). Ideiglenesen növeli a választott karakter (party) might értékét.
Flying Fist (25). Erős mágikus ütést mér egy ellenfélre. Sebzése 30 + 1-5 x skill pont.
Power Cure (30). A legerősebb gyógyító mágia, mely az egész partyt gyógyítja a skilltől függő mértékben.

A fény (light) mágiája

Create Food (20). Élelmet teremthetsz vele.
Golden Touch (25). A nálad lévő tárgyakat arannyá változtathatod, megkapva ezzel reális értéküknek bizonyos százalékát (skill szintjének függvénye).
Dispel Magic (30). A környéken minden (!) aktív varázslat semlegesítődik.
Slow (35). Felezi a közeledő szörny sebességét.
Destroy Undead (40). A megtisztító fény erejével pusztító csapást mér élőhalott ellenfeledre (és csakis arra). Sebzése: 16 + 1 - 16 x skill pont.
Day of the Gods (45). Egyidejűleg alkalmazhatod vele a Power, Meditation, Speed, Lucky Day, Precision, és Guardian Angel spelleket.
Prismatic Light (50). Kizárólag a felszínen használható, méretes sebzést (25 + 1 x skill pont) okozó varázslat.
Hour of Power (55). Egyidejűleg alkalmazhatod vele a Haste, Heroism, Shield, Stone Skin, és Bless spelleket.
Paralyze (60). Ideiglenesen lebéníthatsz vele egy szörnyet. Támadhatsz bőszen, mert szerencsétlen nem fog visszaütni.
Sun Ray (65).  Nagyhatalmú, viszont igen költséges varázslat, mely kizárólag fényes nappal használható. Sebzése 20 + 1-20 x skill pont.
Divine Intervention (70). Naponta 1-3 alkalommal használható, teljes gyógyulást és minden alóli ”feloldást” hoz a party számára, ám ennek súlyos ára is van (tíz évet öregszik a varázsló).

A sötétség (dark) mágiája

Reanimate (20). Az élettelen testet ismét feléleszti, de csupán azért, hogy megölhesd újra.
Toxic Cloud (30). Mérgező gázokat juttat a légtérbe, melyek sebzése 25 + 1-10 x skill pont.
Mass Curse (40). Az összes látható ellenséget megátkozza.
Shrapmetal (50). Forró, olvadt fémdarabokat lövell szét látóteredben. Sebzésük 6 + 1-6 x skill pont. A dragon breath mellett ez lehet a legdurvább varázslat, ha közvetlen közelről használod.
Shrinking Ray (60). Ideiglenesen aranyos, visítozó kis mütyűröket csinál a szörnyekből, akik persze fejvesztetten menekülnének, ha lenne rá idejük …
Day of Protection (70). Egyidejűleg alkalmazhatod vele a Protection from Fire, Electricity, Cold, Poison, Magic és a  Feather Fall, valamint a Wizard Eye spelleket.
Finger of Death (80). Megkísérelheted a megtámadott lény lelkét kitépni a testéből. Ennek esélye a szint függvénye. Ha sikerrel jársz, a lény azonnal meghal.
Moon Ray (90). Kizárólag éjjel működik, a felszínen. Az összes környezetedben lévú teremtményt sebzi, míg karaktereid gyógyulnak. Mindkettő értéke 1-4 x skill pont.
Dragon Breath (100). A sárkány lehellete ez alkalommal toxikus felhőt hoz az óvatlan szörnyekre, akik hatalmas sebzést kaphatnak (1-25 x skill pont). Ultimate killer! Yesssssssss!!!
Armageddon (150).  Ez a hatalmas pusztító spell alkalmas városok kiirtására, ugyanis mindenen, aki él és mozog (azaz a Te karaktereiden is) 50 + skill pontonként 1 sebzést okoz. A mester szinten akár naponta háromszor is elkövethető, bár ennek véleményem szerint nem sok teteje van.
Dark Containment (200). Egészen pontosan nem tudom mit csinál ez a varázslat, lévén a hatása véletlenszerű, ám minden bizonnyal irtózatos, ha már ennyire költséges.

Tippek, trükkök

A Dragoons Caverns labirintusában (Ironfisttől délre), a délkeleti részen egy T elágazásnál fordulj dél felé. A folyosó végén látsz egy ládát és néhány lépéssel előtte egy arcképet a falon. Ha erre klikkelsz, +10 luck-ot szerezhetsz az aktív karakternek.
A Temple of Baa is rejteget kellemes meglepetéseket. Ha sikerült túlélned a csontvázak invázióját, az oltár mögött titkos járaton fordulj kétszer jobbra és a nagyjából félúton lévő fáklyánál (utolsó előtti) találsz ötezer aranyat, ami a kezdeteknél bizony nagy segítség lehet.
A New World Computing titkos pályáját a következő helyen találod. Menj vissza az első városba (New Sorpigal) és repülj fel a Buccaner’s Lair északi falrészéhez. Mielőtt belépnél koncentrálj, mert a landolási helyen számos sárkány várakozik. Egy gyors ugrásra lesz szükség (X), hogy biztonságba juss, de mindenképpen érdemes bent enter-t nyomni. Érintsd meg az oszlopot (Shrine of Gods) a karaktereiddel (+20 minden statisztikához, méghozzá tartósan). Ezután a kis csarnok egyik falára klikkelve eljuthatsz a sajátos HQ pályára, ahol kevés monster és számos meglepetés vár. Mielőtt ide jönnél nem árt, ha tudod a teleport vagy a Lloyd’s Beacon spellt, különben nehezen fogsz kijutni…
Kriegspire kastélyában, a legnagyobb teremben mielőtt átmennél a hídon, találsz két fáklyát. Érdemes megpiszkálni őket, mert mindkettő mögött tizenötezer arany lapul.
Akik nem tudnak mit kezdeni a Queen Catherine nevű hajóval, ne várják időtlen időkig az indulását, mert a gyönyörű vitorlás csak akkor visz el majd Hermit szigetére, amikor eljött az ideje. Ez pedig a végkifejlet környékére várható.
Ha Mistben, a Silver Helm Outpost-ban jársz, ne mulaszd el a templom padjait alaposan átkutatni, mert három könyvet is találhatsz.
A Nap Templomában van két nagyon hasznos, ”ajándék” scroll (Sunray) elrejtve a térkép északkeleti részén, ismét a fáklyáknál érdemes keresgélni.
Jó ha tudod! Enroth világában négy különlegesen fontos nap van: március 20., június 21., szeptember 23. és december 21.
A cirkusz áprilisban Blackshireben, augusztusban Mire of the Damnedben, decemberben pedig Bootleg Bayben van.
Nem érdemes a karaktergeneráláskor a luck képességre tékozolni az értékes pontokat, mert New Sorpigal északnyugati kútja úgyis felviszi maximum 16-ig.
Sajnos a programban számos bug is van. Az egyik, hogy ha megcsinálod a Fire Lord küldetést, és jutalmad átvételekor többször is ráklikkelsz a quest szóra, akkor minden egyes alkalommal megkapod az xp-t (utólag már nem működik). Tehát itt lehet cheatelni, de szerintem ne tegyétek, mert magatokat fosztjátok meg az igazi élvezettől (és persze gyötrelemtől).

- Végigjátszás -

Fáradtságot nem kímélve, következzen itt az összes küldetés leírása, amit még két táblázattal is megtámogattam. Remélem, mindannyian boldogultok ezek segítségével. Az igazsághoz azonban az is hozzátartozik, hogy nem muszáj minden küldetést teljesíteni a végigjátszáshoz, de ha már itt vagy, miért ne tennéd, nem igaz?! Ha a magas pontszám elérése lenne a célod, akkor jó ha tudod, hogy a gyorsaság és nem az alaposság a fontos, sajnos.

1 - 2. Sulman levele

Az első két küldetés meglehetősen egyszerű. A játék kezdetén máris a kezedben van egy levél, melyet először New Sorpigal fogadójában kell Potbellonak megmutatnod, majd ha egy kicsit megerősödtél, add Ironfist várában Wilbur Humphrey kezébe. Jól jegyezd meg ezt a nevet, mert ez az ember a továbbiakban is számos küldetést ad, fontos szerepet játszik a történet alakulásában, és mivel megteheti, gazdagon meg is jutalmaz, ahányszor csak kiérdemled.

3. Goblinwatch code

New Sorpigal városházában kaphatod meg ezt a küldetést Janicetől. A goblinok tanyája a várostól nem messze, délnyugatra van. Nem érdemes azonban egyből ideszaladni, mert még gyenge vagy. Szóval előbb a város környékét és a tengerpartot vedd kezelésbe, s ha már kicsit magasabb szintűek karaktereid, akkor gyere ide. A labirintusban lévő patkányok fertőzést (disease) okozhatnak, és a goblin királyok tönkre tehetik a cuccaidat. Amint megvan a kód, vidd ki Janice-nek, hogy megkapd az xp-t (és szintet léphess)! Aztán persze érdemes visszajönni, és az egész tornyot felfedezni.

4-6. Abandoned Temple

Ez az a labirintus, ahol tulajdonképpen három küldetést oldhatsz meg, sőt kobra tojásokat is szerezhetsz, amelyeket a városban eladhatsz (300 arany/db). Ebben az elfeledett templomban találod meg az elveszett kislányt (Angela), az ellopott gyertyatartót (candelabra), és itt ölheted meg a pókkirálynőt is. Ez utóbbi tetted bizonyságául ne felejtsd eltenni a szívét (?!). A labirintus szörnyei igazán nem jelentenének nagy problémát, csakhogy elég nagy százalékban mérgezik a karaktereket. Ha tudsz, vegyél méregtelenítő vagy legalább védelem fokozó varázslatot, mielőtt idejössz. A gyertyatartó házhoz szállítása nem tesz jót ugyan a hírnevednek, de ez könnyen megoldható probléma.

7.  Sharry

Ezt a hölgyeményt bizony elrabolták. Ahhoz, hogy kiszabadítsd, már át kell menned Ironfist várához. Itt is alapos tisztogatásra szorul a környék. Mielőtt bármelyik labirintust felfedezhetnéd, számolnod kell fanatikus Baa hívők valamint gyíkemberek tömeges támadásaival. Mindenkinek szerezz be íjat és a megfelelő skillt (bow), akkor nem lesz gond. Sharry a Shadow Guild Hideout-ban van. Az ajtót azonban nem érdemes feszegetni, amíg az egész dungeont fel nem fedezted. Ez egyébként nem túl nagy, viszont számos titkos kapcsolót kell megtalálnod ahhoz, hogy minden szobába bejuss. Sharryt nem elég megtalálni, haza is illik kísérni!

8.  Chimes of Harmony

A harangjáték felkutatására még New Sorpigalban kérnek fel (Janice). Ez az első igazán nehéz küldetés, mert a Baa templom csak úgy nyüzsög a gonosz teremtményektől. Eleve nem árt, ha tisztában vagy azzal, hogy minden egyes láda kinyitása újabb támadókat ”idéz”. Nem is tudom, mi volt itt a legnehezebb, a mérgező pókok vagy a csontvázak végeláthatatlan serege... Sőt, ha jól emlékszem, inkább a papok okozták a legtöbb problémát, hiszen egészen messziről észrevettek és varázslataik cseppet sem voltak békések. A nagy termekben jó lesz vigyázni! A felső szinten, amint megszólal a gong, több száz csontváz terem elő a semmiből. Ez elég megrázó, sőt halálos élmény lehet, szóval rá kell készülni lelkileg is. Ha már sikerült kirohannod a lépcsőkhöz, megúsztad, csupán apránként csalogasd ki őket. Aki elakadna a kulcsokat és a zárt ajtókat illetően, alaposan nézzen körül, mert itt bizony már van néhány titkos szoba.

9. Harp

Úgy látszik Enroth sem különb más világoknál. Legalábbis a számos elveszett tárgy ezt igazolja. Ironfist egyik lakója például kétségbeesetten keres egy hárfát. Ha megszánod Őt, menj a Dragoon Caverns-be. Itt találhatsz egyébként egy számomra azóta is ismeretlen funkciójú furulyát, sőt egy levelet is. Ez utóbbiból fény derül egy titkos kapcsoltara (feltétlenül szólj majd be New Sorpigal városházába). Egyszerű ez a labirintus, de a csatornában hemzsegő ’ooze’ söpredékkel nem kell feltétlenül megbirkózni. Ez különben is csak mágiával és varázsfegyverekkel sikerülhet. Ha gondolod, később gyere vissza és intézd el őket.

10. Nicolai

Az ifjú herceg amint szóba elegyedsz vele a kastélyban, rögtön beszámol unalmas hétköznapjairól, és melléd szegődik. Cirkuszba vágyik a drága, ám nem túl türelmes, ezért az első adandó alkalommal meglóg. Ettől a pillanattól kezdve Ironfist várában teljes lesz a pánik (következésképpen senkit sem fogadnak), amíg meg nem kerül az ifjú trónörökös. Szerencsére, ha megkeresed a cirkuszosokat, megtalálod Őt is.

11. ”Damsel in distress”

hölgy, akit vissza kell vinned Ironfist várába nem más, mint Melody Silver. Őt a Silver Helm Outpost-ban fogod megtalálni. Ez látszólag kicsit nehezebb feladat, de csak azért, mert a cellák közelében észre kell venned egy titkos ajtót is (a kiszabadított fogoly utal is rá különben).

12. Lord Kilburn pajzsa

Ha már magasabb szinten ismeri valamelyik karaktered a tűz mágiáját és megtanulta a meteor shower varázslatot, mehetsz a legendás pajzs begyűjtésére. Ez ugyanis a Blackshire délkeleti oldalán húzódó hegylánc lábainál lévő ládában van, amelyet számos vérfarkas őriz. Gondolom ezek a vérengző fenevadak amúgy sincsenek oda a zuhanyozásért, de a tüzes változatra kifejezetten érzékenyek, szóval a pajzs könnyű préda lesz. Már nem emlékszem milyen időközönként telíti újra a program ezt a térképet, de érdemes visszanézni ide később, mert én több legendás tárgyat is találtam itt. Vigyázat! A láda kinyitásához legalább hetes szintű disarm skill kell!

13. Hourglass of Time

Na ez az a küldetés, amit nagyon ráérsz megcsinálni. Maga a labirintus igaz az első térképen, New Sorpigal közelében van, ám a nehézségi szintje elég magas. Negyvenes szintű party alatt nem érdemes belevágni. Azért ha gondolod, próbáld ki, a rengeteg tűz elementál úgyis hamar elveszi a lelkesedésed. Ráadásul a Silver Helm Outpost-ot mindenképpen fel kell derítened előtte, ugyanis ott találod meg Gharik kulcsát.
Ez a labirintus elég nehéz a számtalan repülő tűzlény és az őrjítő varázslók miatt. Azért annyira ne ess pánikba, mert a habzó szájú karakterek remekül, sőt kiemelkedően harcolnak. Csak arra figyelj, hogy idióta állapotban ne aludjanak el, mert akkor ébredéskor nem lesz spell pontjuk (jogos).

14.  A mágia kútja

Ez egy roppant egyszerűen megoldható feladat. Mistben, Lord Newton adja, és varázslódat emelheti magasabb szintre (sorcerer > wizard). A Fountain of Magic pontos helye: Bootleg Bay, Harecksburg-től kicsit északkeletre. Minden karaktereddel kortyolj a kristálytiszta vízből, aztán mehetsz is a jutalomért.

15. korrupció a Silver Helm Outpost-ban

A bűnös ügyletek leleplezéséhez kell innen bizonyítékot szerezned. A mesterszintű monkok és a kapitányok talán okoznak majd némi fejtörést, de nem vészes. (Ha emlékszel még, itt találod meg Melody Silvert is - 11.).

16.  A kristály megsemmisítése

Winston Schezar Bootleg Bay temploma mellett lakik. Ő kér meg arra a szívességre, hogy a közeli templom (Temple of the Fist) ékkövét (evil crystal) pusztítsd el. Néhány mester szintű monk esetleg problémát okozhat, de nem vészes. A jutalom pedig háromezer arany és persze az ott szerzett tapasztalati pontok száma sem lebecsülendő.

17. Devil’s Outpost

Szintén nem bonyolult feladat, a ”labirintus” mindössze egyetlen teremből áll. Ebben viszont tekintélyes mennyiségű devil hemzseg. Egyszerűen ki kell őket irtani, ennyi. A fizikai erő azért is fontos, mert a manádat hamar leszedik a démonok, és akkor már csak acéllal lehet őket meggyőzni.

18. Lovagi kinevezés

Végtelenül egyszerű, csupán el kell látogatni Rockham kocsmájába, beszélni Chadwickkel, majd lehet is visszamenni Temperhez. A tüzes íjjal lövöldöző íjászok esetleg gondot okozhatnak.

19. Mordred

Zoltan Phelps kér meg arra, hogy kutass fel egy elveszett, nagy értékű tárgyat. Ez nem más, mint a Mordred nevű tőr, amit már csak azért is érdemes mielőbb elhozni neki, mert kapsz 30.000 aranyat, és ráadásul a fegyvert is megtarthatod. A Dragoon’s Keep harcosaival az lesz a gond, hogy bizony szétverik a cuccaidat, a patkányok viszont csak egyszerűen sokan vannak. Maga a labirintus egyszerű.

20. Sherell megmentése

Free Havenben, Tormini kér meg arra, hogy mentsd meg Sherell Ivanaveht. Amennyiben elérkezettnek látod az időt erre, hajózz Bootleg Bay-be, és látogasd meg Tsantsa templomát. Elég könnyű ez a dungeon, függetlenül attól, hogy hemzsegnek benne a fejvadászok és a kobrák is. Arra ügyelj csak, hogy ne aludj a bejárat előtt, hanem menj inkább vissza a kocsmába, különben fáradt csapatod sosem fog tudni nyugodtan pihenni.

21. Ethric koponyája

Ethric sírja egy kis edzés lesz a nagy lich megmérettetésre. Ugyanis itt lesznek először szép számmal ezekből az utálatos démoni teremtményekből. Valahogy mindegyikük pikkel a varázslódra, szóval légy óvatos.

22. Defeat warlord

A champion titulus elnyerése nem lesz könnyű megmondom előre, mert a warlord rejtekhelyén elég keményen felfegyverzett és páncélzott lovagok várnak. Nekem jól bevált a ”töpörítés” varázslat. Mókás látvány volt a földön cincogó cuisinart, akit így sikerült minden ütéssel eltalálni és viszonylag hamar eltenni láb alól. Még szerencse, hogy ha maradt utána valami stuff, az nem volt ilyen miniatűr méretű! Több szintet is lehet itt lépni, nem is szólva a kincsekről.

23. Crystal of Terrax

A kristályt rejtő labirintus (Corlagan’s Estate) igaz Ironfist környékének délnyugati sarkában van, mégis érdemes inkább később visszajönni, mert a repülő szörnyek (ghost, spectre) elég kellemetlen perceket (sőt éveket) okozhatnak egy gyengébb partinak. Maga a dungeon a klasszikus hagyományokat követi, rengeteg kapcsolóval, teremmel, és persze szörnnyel. Ha nagyon nem boldogulsz a fallal elzárt kapcsolóval, használj telekinézist. A kristályt csupán egyetlen power lich őrzi, de ha korán jössz ide, ő is halálos lehet.

24. Longfang elpusztítása

Rettenetes, szörnyű, jajj. Sárkányt öltem, mert muszáj volt. Az egész játékban összesen két sárkányt voltam hajlandó elpusztítani. Az egyik bizony Longfang volt, hiszen ez volt a feltétele a ’hero’ státusznak. A magányos sárkány elpusztítása inkább jelentett számomra lelki problémát, mint az általam irányított party számára bármilyet.

26. Snergle

A törpe király megtalálása talán nagyobb feladat, mint a megölése. Az Ironfist északnyugati részén megbúvó bánya nagytermének a kulcsa ugyanis egy másik labirintusban (Snergle’s Iron Mines) van. Lloyd’s Beacon spell használata nélkül ki ne nyisd az ajtót, mert a több száz rád rontó törpe nem csupán a teremben, hanem a hátad mögött is helyet kap! A baltát rejtő titkos terembe való jutáshoz a kisebb trónon találsz kapcsolót. Sajnos ez a legendás fegyver elég vacak, s megszerzése jóllehet a mester szintű baltaforgatás elsajátításának feltétele, ezután azonban nem érdemes használni.

27. Repair Temple

Ezt a küldetést is nehezebb megkapni, mint megoldani. Mindössze két munkást (kőműves, ács) kell Free Haven lerombolt templomához vinned. Mindketten ott laknak a városban, sőt mi több a környéken, szóval nem jelenthet gondot. Persze előfordulhat, hogy a már felvett NPC-któl nehéz szívvel válsz meg. Amint visszatérsz a Lord Anthony kastélyába, máris adja a jutalmat és az újabb feladatot.

28. Sacred chalice

Ez a kegytárgy már réges-régen nálam volt, amikor megkaptam a küldetést, ezért ezt is egyszerűen bevittem a templomba. Ha te még nem jártad volna végig Bootleg Bay labirintusait, mire ideérsz, menj vissza a Nap templomába, hogy megszerezd a kelyhet. A monkok még tömegesen sem jelenthetnek gondot, de a minotaurusz király problémát okozhat.

29. A tolvajok hercege

A gazfickó rejtekhelyét csak néhány segítő utalás nyomán sikerülhet megtalálni. Ha megkaptad a küldetést, menj Free Haven csatornáiba és kutasd át a ráccsal lezárt nyílásokat, majd az északnyugati szobát!

30. Az istállók árainak fixálása

Inkább fárasztó, mint nehéz küldetés. Viszont jó ha tudod, hogy a hírnevedet egy szinttel csökkenti. A kilenc istálló a következő helyeken van: Blackshire, Silver Cove, White Cap, New Sorpigal, Ironfist, Kriegspire, Darkmoor és Free Haven (itt kettő).

31. A nap oltára

Lady Fleise kér meg arra, hogy imádkozz a nap oltáránál napforduló valamelyik idején. Ez a szent hely Silver Cove-tól északra egy kis szigeten van. Néhány gargoyle megzavarhat útközben, de ha nem repkedsz ész nélkül, nem lesznek túl sokan. Fontos, hogy a megfelelő napon látogass ide (márc. 20., júni 21., szept. 23., dec.21.)

32. Deface the altar

Silver Cove egyik házában Eleanor Vanderbilt kér meg, hogy látogass el Monolith oltárához és szentségtelenítsd meg. Ez volt a második kedvenc labirintusom, egyrészt a föld mélyén rejtőző, számomra meglepetést okozó kert, másrészt a kihívás miatt. Ha megcsináltad, a pap és druida karakterek + 5 personality-t is kapnak jutalmul. 

33. A hold oltára

Lady Fleise kérésére ismét egy imát kell elrebegned teliholdkor, éjfélkor a hold oltáránál. Jó ha időben idejössz, mert itt sem fog senki a keblére ölelni, kell egy kis időt szánnod a ”takarításra” is. Nem lesz kellemes élmény azt megsúgom, mert a gorgonok szép kőszobrokat csinálhatnak belőled, a druidák pedig megfoszthatnak manapontjaidtól. Az oltároknál megfelelő sorrendben kell imádkozni (life - accuracy - might - endurance - speed - luck) ahhoz, hogy megnyíljon a Hold oltárához vezető folyosó ajtaja.

34. Vess véget a télnek

Ki tudja miért, Lord Stromgard már unja a telet, ezért megkér, hogy vess neki véget. Ez a valóságban sokkal nehezebb lenne, itt azonban elég felkeresned Kriegspire hegyei között a remete házát, akinek ez a feladat nem okoz majd gondot, Te pedig egy újabb támogatót szerezhetsz tanácsban.

35. A sárkány tornyok kulcsának megszerzése

Ez a küldetés nem csupán azért fontos, hogy az íjász karaktered szintjét emeld. Ugyanis biztosan feltűnt, hogy ha repülsz, akkor ezek a bizonyos tornyok tűzlabdákat eregetnek rád, mivel jelen pillanatban úgy vannak beállítva, hogy mindenre lőjenek, ami a légtérben van. Viszont a kulcsok megszerzése után majd átállíthatod ezeket, hogy csak a sárkány méretű dolgokat célozzák be. Ezért saját érdeked is azt kívánja, hogy ellátogass Icewind Keep-be. Az a néhány ogre és rengeteg harcos, aki itt nyüzsög még a hatalmas túlerő ellenére sem jelenthet problémát. A legészakibb terem keleti falából nyíló ajtó mögötti szobában lévő láda rejti a kulcsokat.

36. A tornyok átállítása

Ez a legkönnyebb küldetés, ha már tudod (ugye tudod?!) a Town Portal spellt. Egyszerűen fel kell keresni mind a hat tornyot és átkapcsolni, itt : Free Haven, New Sorpigal, Kriegspire, Blackshire, Silver Cove, White Cap,

37. Emmanuel megmentése

A Kígyó temploma az egyik legkeményebb kihívás a játékban. Minden ismerősömnek meggyűlt így vagy úgy a baja ezzel a labirintussal, egészen pontosan a benne tanyázó arany sárkánnyal. A medúzák szintén kellemetlen perceket okozhatnak, érdemes ”resist stone” cuccokat használni. Emmanuel megtalálása után ne siessetek el, keressétek meg Q-t is!

38. A vérfarkasok oltárának megsemmisítése

Ez bizony elég fárasztó quest. Pontosítva Maria kérése viszonylag hamar megoldható, de a labirintus további részének felderítése kemény kihívást jelenthet. Jó ha tudsz már teleport és Lloyd’s beacon spellt, mire idejössz, mert számos teremben újra megjelennek a szörnyek, amikor mondjuk a fáradt csapat visszafelé tart… Cserébe a karakterek rengeteg tapasztalatot szerezhetnek itt, learning skill-jük értékének függvényéban akár öt-hat szintet is léphetnek.
Akik elakadnak már az oltár megsemmisítésénél, azok keressék meg Balthasar szellemét. A nyálkákkal meg vigyázzatok, mert a fegyverek és páncélok tönkretételében mesterek…

39. Place the statuettes

A lényeg, hogy minden talapzatra kihelyezd a szobrokat. Ne ijesszen meg a grafika, sőt az esetleges eltűnő szobor sem! Ha teljesítetted a feladatot, a jutalmat Twillen ládájában keresd! 

40. Pearl of Putresence

Semmi különös, a szellemmel szemközti járatba kell bemenni, és ott a csücsökben lapul a gyöngyszem. Annyi a trükk, hogy ha nem beszélsz Balthasarral, nem találhatod meg.

42. Unward the doors

A Firelord által adott küldetést ott helyben, magától a totemszerű alaktól kapod, az első terem bal sarkában. A teleportálások komoly sebzéseket okozhatnak, ha nincs minden karakterednél egy-egy borostyán (amber). Mivel rengeteget fogsz zuhanni is, érdemes a ”pihehullást” is aktiválni. A labirintus felderítésekor akár jegyezd fel papírra, hogy éppen melyik lyukba estél le, vagy merre indultál el, különben nem fog menni. Jutalmadat is itt helyben, a Firelordtól kapod majd.

43 -44. Az áruló leleplezése

Mindenképpen beszélned kell Ironfist várában Humprey-val ahhoz, hogy ide beléphess, mert ő adja az álruhaként funkcionáló Baa köpenyt. Készülj fel mágusok, druidák és papok seregeinek támadására. Az ajtók kinyitásához legalább nyolcas szintű perception skill kell. Az egyetlen meleg helyzet a nagyteremben várható, ahol legalább százan szomjaznak az illetéktelen behatolók halálára. Ha megvan a leleplező okirat, már egyértelmű, mit kell tenned.
Aki még nem csinálta meg a dark illetve a light magic mester szintjét, itt jó segítséget kaphat mindkettőhöz. A Baa követők irtása ugyanis egyenesen vezet a szent hírnév felé, míg ha a kisteremben sorban megfogod a Baa fejeket, majd végigmész a próbatételek útján és végül a nagyteremben megérinted a hatalmasság képét nem csak ötvenezer xp-t kapsz, hanem alaposan tönkre teszed a hírnevedet is.

45. Az alpha kristály

Hermit szigetére hosszú hajóút után érkezel, és máris a partraszállás után életveszélyben leszel. Én berohantam gyorsan a templomba, nem küzdöttem meg a ”fogadóbizottsággal”. Odabent sajnos már teljes biztonságban éreztem magam, mert ez a labirintus tulajdonképpen egyszerű ujjgyakorlat volt. Nem is osztottam bizony körökre a csatákat, hanem Baa papvadászatot tartottam. Ami itt említést érdemel még, az a hat oltár. Ezek az aktív karakternek adnak rezisztencia bónuszt.

46. Az epsilon kristály

Kriegspire kastélya egy nyugvó vulkán kürtőjében rejtőzik. Öngyilkosok egyszerűen feljuthatnak ide, ha isznak a falu egyik kútjából, ami tulajdonképpen teleportként funkcionál. Ésszerűbb, és kevésbé életveszélyes az úton felbandukolni, esetleg egy ideig repülni.
A kastélyban igazán csak a minotaurusz mágusok és királyok okozhatnak gondot, ugyanis egyetlen szavuk hatására meghalhat valamelyik karaktered. Ettől eltekintve ez a labirintus nem hiszem, hogy gondokat fog okozni. Attól pedig ne ijedjetek meg, hogy az Oracle a beta krisályt követeli innen, és ti mégis az epsilont fogjátok megtalálni. Úgyis az a lényeg, hogy mind a négyet összeszedjed.
Érdekes itt a falon két helyen is előforduló fej. Az egyik (curator) tízezer aranyért az egész partyt meggyógyítja (a hírneved viszont igencsak rossz irányba változik), a másik (guardian) pedig ötvenezer aranyért a titkos kapcsolóhoz teleportál, amit valószínűleg már rég megtaláltál.
Ez a labirintus rejti a tojás alakú ékszert is (quest - 41. jeweled egg).

47. A beta kristály

Ez a kristály azon a térképen van, amit a legritkábban látogattam meg, lévén a rengeteg tengeri kígyón kívül alig van itt valami. Alamos kastélya viszont gondoskodik arról, hogy felejthetetlen pillanatok emlékeit rögzítse benned. Ez a labirintus nem annyira a szörnyek, mint inkább a méretek és kapcsolók miatt nehéz. Hiába tudod majd, hol rejtőzik a kristály, a kódszó megfetése nélkül nem fogod tudni megszerezni, és ezzel bizony rákényszerítenek arra, hogy az egész dungeont felfedezd. Az ellenfeleid magyarok, levegő elementálok és mágusok lesznek. Sajnos, mire idáig jutottam, nem volt szükség arra, hogy körökre osztva harcoljak, egyszerűen rohantam és nyomtam az a betűt, s csak akkor aktiváltam a körökre osztást, amikor már a mágusom alig élt. Ekkor a paladin shared life spelljével megerősítettem a csapat fizikálisan gyengébb tagjait, aztán folytattam az előző ”taktikát”. Így viszonylag gyorsan végeztem. Csupán a password megfejtése volt a lényeg. Ezt a fák megérintésekor kapott fejtörők megfejtése adja ki. Az öt betű meghatározása nem túl nehéz, egyszerűen az ábécét kell alapul venni, kivéve a negyediknél, de ott benne is van a szövegben, hogy a rejtvény alapja ”Archibald”. A jelszó: JBARD.

48. A delta kristály

Darkmoor kastélya legszörnyűbb emlékeim egyike. Valószínűleg mire eddig eljutsz, már nem vagy oda a power lichekért, de jobb ha készülsz, mert itt több tucatnyi fog rád rontani, és akkor még nem is említettem a lebegő szemek százait! Ha pedig mindez nem lenne elég, számos csapda és szinte átláthatatlan labirintus-szerkezet nehezíti a dolgodat. Elég ha kettőt pislogsz, és máris ott állsz majd, megfosztva minden aktív varázslattól. (Tipp! A kastély csak akkor nullázza le a manádat, ha egy bizonyos helyre bemész az elején (kékkel jelzi is a wizards eye), és akkor is csak a bevezető szűk folyosón nulláz. Lloyd beaconnel ki lehet kerülni!) Elég fárasztó és szokatlan, hiszen mire idejut az ember, szinte létezni sem tud például ’hour of power’ nélkül. Ráadásul valamilyen bug vagy egyszerű programozói meglepetés miatt az ellenfelek ’dispel magic’ hatása működik falakon, zárt ajtókon, sőt a plafonon (illetve a padlón) keresztül is. Marad a futás és a sárkány lehelet a szemek, a közelharc pedig a lichek ellen. Külön élmény lesz a kapcsolók megtalálása és aktiválása. Figyelem, a teremben lelógó, kékről vörösre váltó kockák maguk is kapcsolók!!!
Ha megvan a kristály és megsemmisítetted a lich-ek könyvét (quest 25. - Book of Liches), menj innen és igyekezz mihamarabb elfelejteni ezt az egész rémálmot. Még valami, a sírgyalázást csak abban az esetben ajánlom, ha már megvan a mesterszintű fénymágiád…

49. A ”control cube” megszerzése

Dragonsands piramisa rejti a Might & Magic VI legszebb és leghatalmasabb labirintusát. Az egyiptomi környezetben kissé furcsán hat (pláne nem esik jól) a radioaktív sebzés. A fogadtatásodra küldött számos dzsinn már az első perctől biztosítja a szórakoztatásodat.
Itt az idő, hogy válaszoljak a “Mire jó a kristály koponya?” kérdésre. Ugyanis ez véd meg a piramisban a radioaktív sebzésektől. Ideális esetben minden karakterednél lesz egy. Mondjuk ebben a labirintusban ez lesz a legkevesebb gondod, egyrészt mert az őrök okozzák a legnagyobb fejfájást, másrészt jó eséllyel el fogsz veszni…
A dzsinnekről fontos tudnod, hogy egy csapásra álomba szenderíthetik a karaktereket, akik újabb ütés hatására látszólag megijednek, ám lehet, hogy ettől függetlenül alszanak! Ezért ha valaki sokáig tétlenkedik, kukorékolj egyet (awaken). Valószínűleg ekkora már lesz nálad egy ”resist to sleep” gyűrű, amit érdemes az elementális mágia mesterének ujjára húzni most egy időre.
Tipp! A VARN szellemes lakói nem bírják jól a dragon breath spellt, míg az őrök a sharpmetal és az implosion hatásának nem tudnak ellenállni. ;-)
A medencék funkciója kiderül a hieroglifákból és a pályán talált speciális kódot tartalmazó tekercsekből. Ha már megvannak ezek a bizonyos kódok, akkor bele kell tocsogni a vízbe és ráklikkelni, majd beírni a megfelelő kódot. Ezt nem írom ide, mert a scroll nélkül úgysem fogadja el. A sorrend nem számít, csak annyi, hogy a ”well of VARN” (a kör alakú) legyen az utolsó.

A control cube megszerzése után lesz alkalmad a control center labirintusában az ”ősi fegyverek” és a hozzájuk tartozó skill megszerzésére. Fantasy megszállottak számára nem túl lelkesítő feladat, de sajnos muszáj, mert a reaktort csak ezekkel semmisítheted meg. Bevallom, én nem derítettem fel a teljes labirintust, egyszerűen amint megvolt mindenkinek a blaster skill (meg kell érinteni a falon lévő számítógép terminált) és egy-egy fegyver, már mentem is. Gyorsan felvittem mester szintre, aztán irány a Hive…
Azért mentsetek mielőtt idejöttök, mert a robotok kiirthatják a karaktereket, és ha sikerül pont a lélek mágiájának mesterét likvidálni, bizony gondok akadhatnak.

50-51. Archibald és a ”third eye”

Archibald kiszabadítása igazán nem nehéz feladat. Először beszélni kell az ifjú herceggel, majd elgondolkodni a hallottakon (mármint hogy a ”third eye” valahol itt van a közelben). Egy kedves ismerősöm már a sárkányok gyomrában is kereste ezt a gömböt, ami egyébként Ironfist kastélya mellett, egy kútban van. Ha visszaviszed ezt Nicolainak, ad egy harangot, amivel felélesztheted a gonosz testvért a felső szinten lévő könyvtárban. Archibald egy ősi varázslatot hordózó tekerccsel hálálja meg tettedet. Tedd ezt el, hacsak nem akarod, hogy a reaktor megsemmisülésekor Enroth csúfos véget érjen.

52. Az obeliszkek titka

Ez igazából nem küldetés, és nem is muszáj megoldani, de csak nem hagyja békén az embert, hogy a legtöbbször féltve őrzött, égbetörő fekete oszlopok és a rajtuk lévő érthetetlen feliratok (mint pl. Itotecthothesaip) milyen titkot rejtegetnek. Ha mindet megtaláltad (csakis akkor), és a meglehetősen zavaros szövegrészeket egy kockás papíron összeilleszted, kiderül, hol van a kapitány kincse. Azon a helyen találhatod meg a fény és a sötétség mágiájának utolsó két könyvét is, néhány különlegesen értékes fegyver, gyűrű és arany társaságában.
Még egy kis segítség - a tizenöt obeliszk a következő helyeken rejtőzik:
1 - Sweetwater, 2 - Paradise Valley, 3 - Hermit's Isle, 4 - Kriegspire, 5 - Blackshire, 6 - Dragonsands, 7 - Frozen Highlands, 8 - Free Haven, 9 - Mire of the Damned, 10 - Silver Cove, 11 - Bootleg Bay, 12 - Ironfist, 13 - Eel Infested Waters, 14 - Misty Islands, 15 - New Sorpigal. Azaz minden térképen van egy. A számok akkor segítenek, ha esetleg valamelyik hiányzik, és nem tudod melyiket hagytad ki.

53. A reaktor megsemmisítése

A Hive fedőnéven futó labirintus számomra elég nagy megpróbáltatást jelentett. A rengeteg devil teljesen kikészített. Mindazoknak, akik értetlenül állnak e tény előtt, el kell mondanom, hogy a magam részéről elvből nem használtam az ”ősi”, lézerfegyvereket szörnyek ellen. Csupán akkor adtam kézbe ezeket a techno szutykokat, amikor a reaktorhoz értem. Ennek köszönhetően ez az egyébként meglehetősen kicsi, a Varnhoz képest lehangolóan kidolgozatlan dungeon igazi végső próbatételt jelentett a száztizenötös szint körül mozgó partymnak. Felhívom a figyelmed továbbá arra, hogy itt nem használható a Lloyd’s Beacon spell, sőt aludni sem lehet. Ha nem loholsz el mellette, találhatsz viszont egy hordót, ami legalább a HP utántöltéséről gondoskodik.
Minden lézerfegyver használónak ajánlom, hogy nyugodtan menjen real-time, hiszen ha a karakterek ”blaster master”-ek, nem fognak számottevő ellenállásba ütközni. A másik kézbe még véletlenül se adjatok fegyvert, mert a harc sebességében mindig a lassabb értékek számítanak, melyet ez esetben a karakter ráadásul egyáltalán nem használ. Szóval pajzsot a bal, blastert a jobb kézbe, s lehet doom-ozni…
Még valami, ha nem akarsz sebződni, a ”flush is in progress” ideje alatt ajánlatos a védettséget adó kék négyzetekre állni.

54. A királynő elpusztítása

Amint a reaktort megsemmisítetted (és nálad volt a scroll is), máris a királynővel szemben találod magad. Szegény, nem jelent túl nagy kihívást. Igaz, számos kísérője akad, de akárcsak a Diablo-ban, itt is elég a főgonoszt elpusztítani. Az eszközt válaszd kedved szerint, magam részéről maradtam a sárkány leheleténél…

Ó, hát elérkezett a pillanat, nyertél. Enroth népe veled együtt fellélegezhet. Nem hiába áldoztál csaknem egy hónapot megmentésükre az életedből. Archibald azonban úgy tűnik, nem fog tétlenkedni a közeljövőben. Addig, ha akarsz, még bolyonghatsz itt egy kicsit, hiszen a lovaggá ütés és az oklevél kézhezvétele után ismét New Sorpigal mellett találhatod magad…

Újabb tippek, trükkök és egyebek

Szentélyek. Ahhoz, hogy a szentélyekben való imádkozásnak eredménye is legyen, mindenképpen fel kell keresned a látnokot (Seer - Ironfist). Ő megmondja, abban a hónapban melyik oltárnál érdemes térdre borulni. Segítségként íme a lista. Használjatok Lloyd’s Beacont!

Január - might - Bootleg Bay
Február - intellect - Misty Islands
Március - personality - Silver Cove
Április - endurance - Frozen Highlands
Május - accuracy - Free Haven
Június - speed - Mire of the Damned
Július - luck - New Sorpigal
Augusztus - fire - Kriegspire
Szeptember - electicity - Ironfist
Október - cold - Kriegspire
November - poison - Eel Infested Waters
December - magic - Blackshire

Varázsitalok. A varázsitalok készítése ebben a játékban nem nagy művészet, bármelyik karakterrel megteheted. Mindössze növényekre és üvegekre lesz szükség. Összesen háromféle gyógynövényt fogsz találni, ennek megfelelően készíthetsz kék (magic), piros (cure) és sárga löttyöt (energy). Ezek keverékei már jóval érdekesebb kombinációkat adnak, és a felhasználásuk is elég sokrétű. Szerintem fel fogjátok magatokat találni. Mindenesetre megkíméllek benneteket az életveszélyes kísérletezéstől, a teljes lista xls formátumban itt van a CD-n.

Elbűvölt tárgyak. A játékban számos fegyver, páncél, gyűrű, medál, stb. már megtalálásakor mágiát hordoz. Ám a legtöbb teljesen átlagos, hétköznapi. Ha viszont elér egy bizonyos szintet, akkor alkalmas varázslat ”befogadására”. Kizárólag az elementális, azon belül is a víz mágiájának az ismerői tudják alkalmazni az ”enchant item” spellt, amivel varázslatos erővel ruházhatják fel a hordozót. Ez lehet fegyver, páncél, köpeny, öv, gyűrű,… szinte bármi. Néhány megkötés azért van. Egyrészt a tárgy értékének 450 arany felett kell lennie (fegyvereknél csak 250), másrészt bizonyos tárgyakat csak mesterszinten tudsz ”elbűvölni”. A sikeres varázslat szintén a víz mágiában elért skill függvénye. Az így felturbózott tárgyak értéke természetesen megnövekszik, tehát a legtöbbször inkább az anyagi okok vezérlik az embert. Azért mester szinten már egész használható dolgokat hozhatsz létre. Ne lepődjetek meg, ha a varázslat nem sikerül, a tárgy bizony tönkre megy, de szerencsére javítható.

Talán leginkább ide kapcsolható a különlegesen erős mágiával felruházott tárgyak listája is. Ezeket a legendás hírű és nevű tárgyakat egyébként legtöbb esetben véletlenszerű helyeken fedezheted fel.
Íme a nagy nevek (ábécé és nem fontossági sorrendben), a fegyvereknél csak az extrát írom, a sebzést nem. Megjegyzem, a lista valószínűleg nem teljes.
Aegis	shield	+29 AC, +30 luck, -20 speed, kővéváltoztatás elleni immunitás
Aphrodite	ring	+ 100 personality, - 40 luck 
Apollo	chain	+ 20 resistance mindenhez, + 20 luck, - 30 endurance 
Ares	mace	+ 30 Fire Damage, +	25 Fire Resistance
Artemis	bow	+ 20 Electricity damage, - 10 minden resistance-ből
Arthur	helm	`Day of the Gods', + 25 spell pont
Athena		ring	+ 100 intellect, - 40 might
Atlas	cloak	+100 intellect, - 40 might
Conan	poleax	Devil és Dragon Slaying
Cronos		axe	+ 100 HP, - 50 luck 
Excalibur	broadsword	+30 Might
Galahad	chain Armor	protection, + 25 HP
Guinevere	ring	+ 30 spell pont, extra Light és Dark Magic
Hades	longsword	+ 20 poison damage, + 20 luck, thievery, negative regeneration
Hera	amulet	+ 50 HP, + 50 Spell pont, + 50 luck, - 50 intellect
Hercules	sword	+ 50 might, + 20 endurance, - 30 intellect
Hermes	boots	+ 100 speed, - 40 accuracy
Igraine	ring	+ 25 spell pont, extra - Body, Mind, Spirit Magic
Lucius	boots	+ 30 speed
Merlin	staff	+ 40 spell pont, swiftness
Mordred	long dagger	vampiric
Morgan	amulet	+ 20 spell pont, extra Fire, Air, Water, Earth Magic
Odin	crown	+ 50 resistance mindenhez, - 40 speed
Pellinore	plate armor	+ 30 endurance, HP regeneration, hit recovery
Pendragon	cloak	+ 30 luck, thievery, méreg immunitás
Percival	longbow	swiftness, carnage
Poseidon	trident	+20 might, +20 endurance, +20 accuracy, -10 armor, -10 speed
Thor	hammer	force
Valeria		shield	+30 AC, +30 accuracy 
Zeus	plate armor	+50 HP, +50 spell pont, +50 luck, -50 intellect

Aréna. Igazán nem sok tippet  tudok adni, mert nekem nem volt energián harminc-negyven alkalommal felvállalni ezt a kihívást, holott a Might & Magic sorozat előző részeiben olyan negyven arena award után jutalom járt. Aki hajlandó erre időt áldozni, az vasárnaponként Ironfist istállójából utazhat a helyszínre.

Látnok. Ha valamilyen véletlen folytán elveszítenél egy már megtalált, fontos tárgyat, menj el a Ironfist-be a Seer-hez. Mondd neki ”I lost it”, és megkapod ismét.

Cirkusz. Ha már tudsz repülni és ismered a Lloyd`s Beacon spellt is, akkor érdemes játszani a cirkuszban. Pakolj fel arany piramisokból! Tudod, a kövek 1, a toll 3, a lóhere 5 pontot érnek, és a fősátorban a sárkány 30 pontonként ad egyet. (Nem érdemes hatvan pontnyi cuccal odamenni, mert akkor is csak egyet ad.) Tudom, kicsit időigényes, de megéri. Ugyanis ha ezeket nem annak a gyűjtőnek viszed, aki a Free Haven közeli faluban lakik, hanem eljuttatod a Dragonsand déli félszigetén fekvő településre, akkor igen értékes és hasznos páncélokat, fegyvereket, gyűrűket és egyéb cuccokat szerezhetsz. Ugyanitt cserélheted el a piramisban talált lámpásokat drágakövekre. Szóval, amikor itt jársz a pedastal quest ügyében, hagyj itt egy beacont, jó szolgálatot fog tenni. Mindez anyagi haszonszerzés szempontjából sem utolsó, ha a stuffokra esetleg nincs szükséged. Hiszen a játékokon piramisonként mindössze 2-300 arany fogy, míg a kapott stuffok 4-5000 aranyat is megérhetnek.

New World Computing. A NWC labirintusban találsz majd egy olyan kockát, ami az összes alapértékhez ideiglenesen 256 pontot ad. Vészhelyzet esetére ide is tehetsz egy Lloyd’s beacon-t...

Q. Mindenképpen keresd meg Q-t a Temple of the Snake labirintusban, hiszen nála van a Horn of Ros, mely lehetővé teszi, hogy lásd a szörnyek hit pontjainak számát.

Tolvajok! Vigyázz a tolvajszerű ellenfelekkel (rogue, thief), mert valóban elcsenhetik a cuccaidat. Jobb, ha nem engeded őket a közeledbe.

Fegyver kombináció. Ha a harcos karakterek jobb kezében spear, míg a balban kard van, egyrészt nagyobbat sebeznek, mint két karddal, másrészt az AC értékük is magasabb (persze ehhez mindkét skill - sword, spear - mesterszinten szükséges).

Kereskedelem. A merchant skillt érdemes felvinni mesterszinten 15-re. Ekkor már mindent a valós áron szerezhetsz be és adhatsz el. Pénzhiány esetén bevált trükk megvenni olyan tárgyakat, melyekre enchantment pakolható. Némi mágia bevetése után egész jó hasznot lehet bezsebelni. Gondolom mondanom sem kell, hogy a talált ’mezei’ tárgyakat is vétek csak úgy, simán eladni!

Gyűjtők. Free Haven-től nem messze van egy falu (északnyugatra) ahol fanatikus gyűjtők élnek. Itt szabadulhatsz meg számos, egyébként értéktelennek tűnő tárgytól (hárpia toll, négylevelű lóhere, boroshordó, amber, csontok, ...). A gongokat gyűjtő fickó velük ellentétben a városközpontban lakik. Még különcebb a kobra tojásokra vágyó férfi, akit New Sorpigal-ban találsz.

Érdekes. Van jó néhány érdekes, más játékokra, filmekre utaló mozzanat a programban. Egyet-kettőt megemlítek, de figyeljetek, mert jó poénokat fedezhettek fel…
A Superior Temple of Baa-ban, ha megfogjátok a Baa fejeket sorban, akkor a Star Wars egyik kulcsfontosságú pillanatának párbeszéde áll össze.
White Cap istállója mellett lakik valaki a Dune világából, szóval be lehet köszönni a Harkonnen család egyik tagjának.
Úgy látszik a Might & Magic VI készítői is kedvelik a Dungeon Keepert, hiszen Mistben egy kocsmát ”The Imp Slapper” névre kereszteltek.
Ha a fegyverkovácsok nevére kicsit odafigyelsz és ismered Roger Zelazny könyvsorozatát, megismerheted Amber hercegeit.
Az egyik legtöbb gondot okozó ellenfél, a cuisinart, valószínűleg a Wizardry sorozatra utal, melyben harcosod bőszen forgathatta az azonos nevű kardot.
Ha nem sikerül kinyitni valamelyik ládát, karaktered pont úgy dohog, mint Homer Simpson.
A VARN kódjai a Star Trek-et idézik.
…és így tovább.

hivatalos site: 
www.3do.com/mm6

fun site:
www.mmportals.com/mm6/
www.bradc.com/mm6/
www.angelfire.com/nt/bones/
www.pottsland.com/mm6/ 
www.primagames.com/strategy/guide/7/

Lily